Politiet har anholdt tre drenge, der påsatte alle seks brande i Aalborg

Ved du noget eller har du billeder? Tip os på 1224@eb.dk eller sms/mms på 1224 (alm. takst)

Onsdag aften blev der påsat seks brande på en halv time i Grønlandskvarteret i Aalborg. Det oplyser Nordjyllands Politi til Ekstra Bladet.

Efter den sjette brand var blevet påsat, fangede man tre mindreårige drenge, der var skyld i påsættelserne. De er nu er i politiets varetægt.

Politiet fik først en melding om to brande på Ivigtutvej. En af brandene var stiftet i en opgang, mens den anden var i en affaldsspand.

Fem til ti minutter efter var drengene nået hen til Hellevangen, hvor de satte ild til en kælderskakt og trappeopgange.

Den sjette og sidste påsættelse fandt sted på Sohngårdsholmsvej, hvor drengene satte ild til en affaldsspand. Det blev de sidste drengestreger for den aften.

- Et vidne fik fat i en af drengene lige efter den sidste påsættelse, og vi finder så frem til de to sidste, fortæller Henrik Beck, vagtchef ved Nordjyllands Politi.

Brandene blev påsat i Grøndlandskvarteret i Aalborg. Foto: Google Maps

Drengestreger - der kunne have blevet alvorlige

Drengene er 11, 12 og 13 år gamle, og er lige nu til afhøring hos politiet.

- Det kræver en rigtig god forklaring, hvorfor man render rundt og sætter ild til ting, siger vagtchefen.

De sociale myndigheder er blevet kontaktet, og der besluttes nu, hvad der skal ske videre i sagen.

- Alt er slukket igen, og der skete ikke noget dramatisk. Men det er har drengene jo ingen ære i, siger vagtchefen.

Brandene blev nemlig opdaget slukket, inden der skete noget alvorligt.

Ved du noget eller har du billeder? Tip os på 1224@eb.dk eller sms/mms på 1224 (alm. takst)